ORDE do 8 de abril de 2009 sobre a aprobación definitiva do Plan Xeral de Ordenación Municipal do Concello de Sobrado (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 29/04/2009

O Concello de Sobrado remite o documento do Plan Xeral de Ordenación Municipal para a súa aprobación definitiva, conforme ao artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. Actualmente o Concello de Sobrado carece de instrumento de planeamento propio, estando en vigor as normas complementarias e subsidiarias provinciais da Coruña.
2. Con data do 12-8-2004, emitiuse informe previo á aprobación inicial, de acordo co previsto no artigo 85.1º da Lei 9/2002, do 30 de decembro, de ordenación urbanística e protección do medio rural de Galicia.
3. O Concello de Sobrado aprobou inicialmente o plan o día 14-7-2005, someténdoo a información pública e solicitando os informes sectoriais correspondentes.
4. O Concello de Sobrado aprobou provisionalmente o 28-4-2007 o Plan Xeral de Ordenación Municipal, logo dos informes emitidos polos servizos xurídico e técnico.
5. A Dirección Xeral de Desenvolvemento Sostible (Consellería de Medio Ambiente e Desenvolvemento Sostible) resolveu, con data do 25-1-2008, declarar a inviabilidade do sometemento do Plan Xeral de Ordenación Municipal de Sobrado aos trámites previstos no artigo 7 da Lei 9/2006, sobre avaliación dos efectos de determinados plans e programas no ambiente.
6. Esta consellería, mediante Orde do 30 de maio de 2008, acordou, de conformidade co disposto no artigo 85.5º b) da Lei 9/2002, do 30 de decembro, de ordenación urbanística e protección do medio rural de Galicia, non outorgar a aprobación definitiva do Plan Xeral de Ordenación Municipal do Concello de Sobrado, debendo introducirse as modificacións necesarias para corrixir as deficiencias que nela se establecían e ser aprobado de novo polo concello.
7. O Concello de Sobrado adoptou o acordo de aprobación do Plan Xeral de Ordenación Municipal o día 27-11-2008.
8. O expediente municipal foi remitido a esta consellería para resolver sobre a súa aprobación definitiva, tendo entrada no rexistro desta con data do 15-1-2009.
II. Consideracións e fundamentos:
1. A Dirección Xeral de Ordenación do Territorio e Urbanismo eleva un informe-proposta, no que se expresa que no Plan Xeral de Ordenación Municipal do Concello de Sobrado aparecen corrixidas todas as deficiencias sinaladas na Orde do 30 de maio de 2008, agás as seguintes:
-As delimitacións dos terreos clasificados como solo rústico de protección de infraestruturas nos ámbitos atinxidos polo parque eólico de Codesas (fase I) e pola liña eléctrica asociada a este non se axustan ás delimitacións establecidas nos correspondentes proxectos sectoriais aprobados definitivamente.
-A delimitación da área de expansión do núcleo de Reboredo encóntrase corrixida, de acordo coa orde, no plano de clasificación do solo a escala 1/5.000, pero mantense sen corrixir no plano de ordenación dos núcleos rurais a escala 1/2.000.
2. De conformidade co artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspónde á conselleira de Política Territorial, Obras Públicas e Transportes.
III. Resolución.
Con base no antedito,
RESOLVO:
1. Outorgar a aprobación definitiva ao Plan Xeral de Ordenación Municipal do Concello de Sobrado, de acordo co punto 5º a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, nos seguintes termos:
-As delimitacións dos terreos clasificados como solo rústico de protección de infraestruturas nos ámbitos atinxidos polo parque eólico de Codesas (fase I) e pola liña eléctrica asociada a este son as que establecen os seus correspondentes proxectos sectoriais aprobados definitivamente.
-No núcleo rural de Reboredo prevalecerá, para efectos de clasificación de solo, o plano de clasificación do solo a escala 1/5.000 sobre o plano de ordenación dos núcleos rurais a escala 1/2.000.
2. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan.
3. Notifíqueselle esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contenciosa-administrativa.
Santiago de Compostela, 8 de abril de 2009.
María José Caride Estévez
Conselleira de Política Territorial, Obras Públicas
e Transportes